ความรุนแรงปะทุ! หลังกองทัพอินเดียสังหารชาวบ้าน 14 คนที่รัฐนาคาแลนด์ 
Police say troopers mistook the miners for rebels and opened fire
GUWAHATI, INDIA — เมื่อคืนวันเสาร์ที่ผ่านมา มีรายงานประชาชนอย่างน้อย 14 คนและทหารอินเดียหนึ่งคนถูกสังหารในรัฐนาคาแลนด์ หลังจากที่ทหารอินเดียยิงปืนใส่กลุ่มคนงานเหมืองซึ่งเป็นสมาชิกชนเผ่าหนึ่งจำนวนราว 30 คนที่โดยสารมาบนรถบรรทุกคันหนึ่งที่วิ่งผ่านค่ายทหาร โดยรายงานระบุว่าทหารเหล่านั้นเข้าใจผิดคิดว่าคนงานเป็นสมาชิกกลุ่มติดอาวุธ เจ้าหน้าที่รัฐบาลอินเดียในกรุงนิวเดลีเผยด้วยว่า มีประชาชนอีกมากกว่าสิบคนและสมาชิกของกองกำลังความมั่นคงของอินเดียบางคนที่ได้รับบาดเจ็บจากเหตุการณ์นี้และความรุนแรงที่ต่อเนื่องตามมาด้วย รัฐมนตรีกระทรวงกิจการภายในของอินเดีย อามิท ชาห์ กล่าวแสดงความเสียใจต่อข่าวที่ว่า สมาชิกชนเผ่าหลายคนถูกสังหารในนาคาแลนด์ ขณะที่หัวหน้ารัฐมนตรีของรัฐนากาแลนด์กล่าวกับรอยเตอร์ว่า เหตุการณ์ที่เกิดขึ้นเป็นเพราะข่าวกรองที่ผิดพลาด และจะมีการสืบสวนพร้อมนำตัวผู้กระทำผิดมาลงโทษ ภาคตะวันออกเฉียงเหนือของอินเดียติดกับเมียนมา คือที่อยู่ของชนเผ่าต่าง ๆ มากมาย รวมทั้งเป็นฐานที่มั่นของกลุ่มติดอาวุธต่อต้านรัฐบาลอินเดียด้วย โดยที่ผ่านมา ประชาชนในนาคาแลนด์มักกล่าวหาทหารอินเดียว่าสังหารชาวบ้านบริสุทธิ์ในปฏิบัติการปราบปรามกลุ่มแข็งข้อต่อต้านต่าง ๆ ทางด้านเจ้าหน้าที่กองทัพอินเดียยังไม่ออกมาแสดงความเห็นต่อเหตุการณ์รุนแรงที่เกิดขึ้นล่าสุดนี้แต่อย่างใด